CELEX: 
Language: lv
Date: 2022-06-16 00:00:00
Title: KOMISIJAS DELEĢĒTĀ REGULA (ES) /.. ar kuru attiecībā uz avansa maksājumiem par noteiktām intervencēm un atbalsta pasākumiem, kas paredzēti Eiropas Parlamenta un Padomes Regulās (ES) 2021/2115 un (ES) Nr. 1308/2013, groza Eiropas Parlamenta un Padomes Regulu (ES) 2021/2116

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes 2021. gada 2. decembra Regula (ES) 2021/2116 par kopējās lauksaimniecības politikas finansēšanu, pārvaldību un uzraudzību
                  1
                un konkrēti tās 44. pants dalībvalstīm paredz iespēju izmaksāt avansu dažu KLP atbalsta pasākumu labuma guvējiem. Lai nodrošinātu, ka avansus izmaksā saskaņotā un nediskriminējošā veidā, Regulas (ES) 2021/2116 44. panta 4. punkts Komisiju pilnvaro pieņemt deleģētos aktus, ar ko minēto pantu groza, pievienojot noteikumus, ar kādiem dalībvalstīm atļauj izmaksāt avansus attiecībā uz dažām nozariskām intervencēm, kas minētas Regulas (ES) 2021/2115
                  2
                III sadaļas III nodaļā, un attiecībā uz dažiem lauksaimniecības tirgus regulējošiem vai atbalstošiem pasākumiem, kas noteikti Regulā (ES) Nr. 1308/2013
                  3
               .
            
            
               Lai nodrošinātu finanšu pārvaldības elastīgumu un lai Regulas (ES) 2021/2115 III sadaļas III nodaļā minēto nozarisko intervenču efektivitāti uzlabotu, nodrošinot naudas plūsmu labuma guvējiem, ir svarīgi, lai dalībvalstīm būtu iespēja izmaksāt tiem avansus. Regula (ES) Nr. 1308/2013 šādu iespēju jau dod attiecībā uz augļu un dārzeņu nozares ražotāju organizācijām, kas īsteno darbības programmas, olīveļļas un galda olīvu nozares ražotāju organizācijām un starpnozaru organizācijām, kas īsteno valsts atbalsta programmas, un vīna nozares atbalsta labuma guvējiem, kas īsteno pasākumus vīna nozarē piešķirtā valsts atbalsta programmu satvarā.
            
            
               Šī avansu izmaksāšanas iespēja būtu jāpārņem Stratēģisko plānu regulā (Regula (ES) 2021/2115). Šajā kontekstā noteikumi būtu jāsaskaņo un jāattiecina uz visām nozarēm, kas minētas Regulas (ES) 2021/2115 42. pantā, proti, avansa maksājumiem būtu jāaptver arī biškopība, apiņi un nozares, kas minētas Regulas (ES) Nr. 1308/2013 1. panta 2. punkta a)–h), k), m), o)–t) un w) apakšpunktā, un nozares, kurās iegūst Regulas (ES) 2021/2115 VI pielikumā uzskaitītos produktus.
            
            
               Eiropas Parlamenta un Padomes Regulas (ES) Nr. 1308/2013
                  4
                II daļas I sadaļas II nodaļas 1. iedaļas atbalsta shēma par augļu un dārzeņu un piena un piena produktu piegādi izglītības iestādēm pašlaik dalībvalstīm neļauj būt par avansa maksātājām. Ņemot vērā gūto pieredzi un lai nodrošinātu finanšu pārvaldības elastīgumu un aiztaupītu atbalsta pieteikuma iesniedzējiem grūtības ar naudas plūsmu, ir lietderīgi, lai dalībvalstīm būtu avansa izmaksāšanas iespēja ar īpašiem nosacījumiem, kas noteikti atbilstīgi Regulas (ES) 2021/2116 44. panta 5. punktam. Ņemot vērā to, ka minētās atbalsta shēmas administrēšanas un īstenošanas pamatā ir mācību gads, kas sākas katra kalendārā gada 1. augustā, avansa maksājumu sistēma būtu jāpiemēro no 2023./2024. mācību gada (t. i., no 2023. gada 1. augusta).
            
            
               Uz Regulas (ES) 2021/2116 44. panta 4. punkta pilnvarojuma pamata Komisija ierosina Regulas (ES) 2021/2116 44. pantu grozīt, dodot dalībvalstīm iespēju būt par avansa maksājumu piešķīrējām attiecībā uz intervencēm Regulas (ES) 2021/2115 42. pantā uzskaitītajās nozarēs, attiecībā uz Regulas (ES) Nr. 1308/2013 II daļas I sadaļas II nodaļas 1. iedaļā noteikto atbalsta shēmu un attiecībā uz ārkārtas pasākumiem lauksaimniecības tirgu atbalstam, t. i., lai veiktu saskaņā ar Regulas (ES) Nr. 1308/2013 219., 220. un 221. pantu pieņemtus pasākumus, kas ārkārtas gadījumā vajadzīgi, lai atrisinātu specifiskas problēmas.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Apspriešanās, kurā piedalījās eksperti no visām 27 dalībvalstīm, notika ar Regulu (ES) Nr. 1308/2013 izveidotās Lauksaimniecības tirgu ekspertu grupas 2022. gada 15. februāra sanāksmē. Šajā sanāksmē Komisija iepazīstināja ar savu redzējumu par deleģētā akta darbības jomu un vajadzību grozīt Komisijas Deleģētās regulas (ES) 2021/2116 44. pantu. Notika viedokļu apmaiņa ar ekspertiem. Pēc tam deleģētais akts tika noslīpēts, ņemot vērā ekspertu apsvērumus un komentārus. Visbeidzot, deleģētais akts sabiedriskas apspriešanas nolūkā no 2022. gada 25. aprīļa līdz 23. maijam bija publiski pieejams Europa tīmekļvietnē. Tika saņemts tikai viens pienesums ar komentāriem, kuri neattiecās uz šo aktu, bet gan uz Deleģēto regulu (ES) 2022/127. Bez tam šis deleģētais akts uz pakāpenisku samaksu neattiecas. Pakāpeniskus maksājumus nozariskā atbalsta labuma guvējiem dalībvalstis var brīvi piešķirt saskaņā ar valsts noteikumiem.
            
            
               3.DELEĢĒTĀ AKTA JURIDISKIE ASPEKTI
            
            
               Ar šo deleģēto aktu Regulas (ES) 2021/2116 44. pantu groza, dodot dalībvalstīm iespēju būt par avansa maksājumu piešķīrējām attiecībā uz intervencēm Regulas (ES) 2021/2115 42. pantā uzskaitītajās nozarēs, attiecībā uz Regulas (ES) Nr. 1308/2013 II daļas I sadaļas II nodaļas 1. iedaļā noteikto atbalsta shēmu un attiecībā uz ārkārtas pasākumiem, kuri lauksaimniecības tirgu atbalstīšanas nolūkā pieņemti saskaņā ar Regulas (ES) Nr. 1308/2013 219., 220. un 221. pantu.
            
            
               KOMISIJAS DELEĢĒTĀ REGULA (ES) …/..
            
            
               (16.6.2022)
            
            
               ar kuru attiecībā uz avansa maksājumiem par noteiktām intervencēm un atbalsta pasākumiem, kas paredzēti Eiropas Parlamenta un Padomes Regulās (ES) 2021/2115 un (ES) Nr. 1308/2013, groza Eiropas Parlamenta un Padomes Regulu (ES) 2021/2116
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2021/2116 (2021. gada 2. decembris) par kopējās lauksaimniecības politikas finansēšanu, pārvaldību un uzraudzību un ar ko atceļ Regulu (ES) Nr. 1306/2013
                  5
               , un jo īpaši tās 44. panta 4. punktu,
            
            
               tā kā:
            
            
               (1)Regulas (ES) 2021/2116 44. pantā ir paredzēta iespēja dalībvalstīm izmaksāt avansus noteiktu intervenču un citu atbalsta pasākumu labuma guvējiem. Eiropas Parlamenta un Padomes Regulā (ES) Nr. 1308/2013
                  6
                šāda iespēja jau ir dota, bet tikai attiecībā uz intervencēm augļu un dārzeņu, vīna, olīveļļas un galda olīvu nozarē. 
            
         
         
            
               (2)Lai avansa maksāšana notiktu saskaņotā un nediskriminējošā veidā, avansa izmaksāšanas iespēja būtu jāattiecina uz visām intervencēm, kas minētas Eiropas Parlamenta un Padomes Regulas (ES) 2021/2115
                  7
                III sadaļas III nodaļā.
            
            
               (3)Tā paša iemesla dēļ avansa izmaksāšanas iespēja būtu dalībvalstīm jādod arī saistībā ar atbalsta shēmu, kura paredz augļu un dārzeņu un piena un piena produktu piegādi izglītības iestādēm un ir noteikta Regulas (ES) Nr. 1308/2013 II daļas I sadaļas II nodaļas 1. iedaļā. Uz šāda avansa izmaksāšanu būtu jāattiecina īpašie nosacījumi, kas noteikti atbilstīgi Regulas (ES) 2021/2116 44. panta 5. punktam. Minētās atbalsta shēmas administrēšanas un īstenošanas pamatā ir mācību gads, kas definēts Komisijas Īstenošanas regulas (ES) 2017/39
                  8
                1. panta 2. punktā, un tāpēc avansa maksājumu sistēma būtu jāpiemēro atbalstam par 2023./2024. un turpmākajiem mācību gadiem.
            
            
               (4)Īpašas tirgus problēmas risināt vai traucējumus novērst paredzēts ar Regulas (ES) Nr. 1308/2013 219.–221. pantā noteiktajiem ārkārtas pasākumiem lauksaimniecības tirgu atbalstam. Minētie ārkārtas pasākumi var izpausties kā Savienības ārkārtas un pagaidu finansiālais atbalsts skartajām nozarēm. Pašreizējie noteikumi dalībvalstīm liedz izmaksāt ar šādu atbalstu saistītus avansus. Tomēr pieredze rāda, ka ārkārtas tirgus atbalsta pasākumiem, lai tie spētu novērst neatgriezenisku tirgus stāvokļa pasliktināšanos, ir jāstājas spēkā nekavējoties. Tāpēc ir lietderīgi atļaut dalībvalstīm ārkārtas tirgus atbalsta pasākumu labuma guvējiem pienākošos avansus izmaksāt ar īpašajiem nosacījumiem, kas noteikti atbilstīgi Regulas (ES) 2021/2116 44. panta 5. punktam.
            
            
               (5)Tāpēc Regula (ES) 2021/2116 būtu attiecīgi jāgroza,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2021/2116 44. pantā iekļauj šādu 3.a, 3.b un 3.c punktu:
            
            
               “3.a Dalībvalstis var nolemt ar īpašiem nosacījumiem, kas noteikti atbilstīgi 5. punktam, izmaksāt avansus Regulas (ES) 2021/2115 III sadaļas III nodaļā minēto intervenču labuma guvējiem.
            
            
               3.b Dalībvalstis var nolemt ar īpašiem nosacījumiem, kas noteikti atbilstīgi 5. punktam, attiecībā uz atbalstu, kuru sniedz par 2023./2024. un turpmākajiem mācību gadiem, izmaksāt ar Regulas (ES) Nr. 1308/2013 II daļas I sadaļas II nodaļas 1. iedaļā noteikto atbalsta shēmu saistītus avansus.
            
            
               3.c Dalībvalstis var nolemt ar īpašiem nosacījumiem, kas noteikti atbilstīgi 5. punktam, izmaksāt avansus tādu pasākumu labuma guvējiem, kuri saskaņā ar Regulas (ES) Nr. 1308/2013 219., 220. un 221. pantu pieņemti lauksaimniecības tirgu atbalstīšanas nolūkā.”
            
            
               2. pants
            
            
               Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 16.6.2022
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 435, 6.12.2021., 187. lpp.
               
               
                  
                     (2)
                  
                        Eiropas Parlamenta un Padomes Regula (ES) 2021/2115 (2021. gada 2. decembris), ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013 (OV L 435, 6.12.2021., 1. lpp.).
               
               
                  
                     (3)
                  
                        Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
               
               
                  
                     (4)
                  
                        Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
               
               
                  
                     (5)
                  
                        OV L 435, 6.12.2021., 187. lpp.
               
               
                  
                     (6)
                  
                        Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).
               
               
                  
                     (7)
                  
                        Eiropas Parlamenta un Padomes Regula (ES) 2021/2115 (2021. gada 2. decembris), ar ko izveido noteikumus par atbalstu stratēģiskajiem plāniem, kuri dalībvalstīm jāizstrādā saskaņā ar kopējo lauksaimniecības politiku (KLP stratēģiskie plāni) un kurus finansē no Eiropas Lauksaimniecības garantiju fonda (ELGF) un no Eiropas Lauksaimniecības fonda lauku attīstībai (ELFLA), un ar ko atceļ Regulas (ES) Nr. 1305/2013 un (ES) Nr. 1307/2013 (OV L 435, 6.12.2021., 1. lpp.).
               
               
                  
                     (8)
                  
                        Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).